Date: 1488
Issuing place: Raseborg
Country: Suomi
Language: saksa
Document type: Keskushallinto, Kirjeet

Minen fruntlycken gruth myth vormoghe allis ghuden stets tho vorenn. Erszamen vnde wolwyszen, leuen naber vnndt ghuden frunde, jk vormode my twyuelsfrj, juwe erlyke wisheide woll irfaren hebben als des erwerdigsten heren van Rige sendeboden latist alhir by my weren vnde jnt beslut van my schedden na ereme anbringen vnde begere, so jk my gantz vormodenn was, dat de erwerdigste here van Rige vnde de here mester to Lifflant sunsten (!) solden hebben vorbeydene gewest vppe natiuitatis Marie negest vor leden jn Reuell vnde jk vmme den willen van Wyborch herwert hastede mynen schriften genoch to donde, vnde doch myne vnde desser cronen merklike vnde drepplike zaken to swarem schaden hebbe laten ansta&#x0364;n vnde nablyuen, vppe dat jk gerne gesen hadde der lande gedye vnde wolfart vmme endracht vnde frede to beuestigen, den vnmylden Rusen entegen, vnde hebbe nu erst des heren ertzbisschoppes to Rige antwort entfangen, dar uth ik vorsta de vorramede vorscreuen dach des heren mesters haluen nicht wert vortga&#x0364;n, als ik vorhopende was, solde geschen hebben. Kennet Got, jk gerne szege, dat endracht vnde frede tusschen den cristen landen were, vppe dat men den bozen, vnmylden Rusen mochte wedderstan. Kan id dar nicht to kamen vnde jk de zaken anders denne jn fruntschopp sall erfolgen, solde men befynden de schult an my nicht tho synde nach deme jk alent, so jk fruntlikest hebbe kont vnde macht, my bouen ghebete hebbe gutlik togebaden. Vppe dat men nen gebrek by my vnde desser cronen to Sweden befynden sall, hebbe jk nu vpe dat nyge deme erwerdigsten heren van Rige geschreuen, dat wy achte dage na sunte Michele erstkamende, oft syne herlicheyt denne vulmechtich des heren mesters vnde syns ordens to Lyflant wolde tho Butzö ofte to Abo denne to samende myt my to worden kamen, zege jk gantz gerne, vppe dat sodane schelinge tusschen deme heren mester vnde dusser cronen vnde my mochte by gelecht werden, endracht vnde frede to vormerende tusschen den cristen landen. Solde dat gebrek an my nicht syn, so verne de here mester my vnde desser cronen wat gelykes wille laten wedderuaren, sall id denne jo anders denne myt fruntschop irfordert werden, sall my sere entegen syn vnde gy, leuen frunde, des nenen groten framen worden hebben nach deme de her mester juwe here ysz, vnde oft ik donne wes myt vnwillen vnde vnfruntschopp worde begynnen vnde anslan tegen den heren mester vnde de synen, dat ik dar to worde nodiget vnde gedrungen. Vnde, leuen frunde, oft juwe lefde vornemen de here ertzbisschopp tho Rige sik vppe de genante tydt worde herwert vogen, were woll myn begere, gy welke van den juwen wolde mede dar by schicken vnde anhoren wo de zaken mochten werden vorhandelt vnde besloten, welket ik gerne will irkennen to vorschulden vmme juwe erlyke wiszheide, de ik Gode lange frolik vnde gesunt beuele. Screuen vppe Razeborch myth haste ame donredage na Lamperte anno lxxxviij°. Stenn Sture vann Gripszholm, ritter, vorstender des rykes tho Sweden. Adress: Denn erszamenn, vorsichtighenn vnndt wolwyszen mannen herenn borgermeysterenn vnndt radtmannen der stadt Reuall, synenn byszunder leuen naberenn vnndt guden frundenn.